„Јагуар“ је извезен у Индију, Оман, Еквадор и Нигерију. Оперативно је коришћен у бројним сукобима и војним операцијама у Мауританији, Чаду, Ираку, Босни и Пакистану, а био је потенцијално спреман за нуклеарна дејства снага Уједињеног Краљевства, Француске и Индије током друге половине Хладног рата и шире. У Заливском рату, „јагуар“ је показао своју поузданост и био драгоцен ресурс коалиције. Авион је служио француском ваздухопловству као главни авион за јуришна дејства, до 1. јула 2005. године, а британском до краја априла 2007. Замењен је са Панавија торнадом и Јурофајтер тајфуном у британском ваздухопловству, а у француском са Рафалом. Индија планира да га у догледном року замени са неким модернијим авионом.